KIRJALLINEN KYSYMYS E-2773/00 esittäjä(t): Carl Lang (TDI) komissiolle. Demokratia Puolassa.



Virallinen lehti nro 113 E , 18/04/2001 s. 0172 - 0173



KIRJALLINEN KYSYMYS E-2773/00 esittäjä(t): Carl Lang (TDI) komissiolle (1. syyskuuta 2000) Aihe: Demokratia Puolassa Yli 10 vuotta Berliinin muurin murtumisen jälkeen ovat entiset kommunistisen diktatuurin vastustajat jälleen poliittisen vainon ja syrjinnän kohteena Puolassa. Kyse on erityisesti heidän yhteiskunnallisista oikeuksistaan. Yksi esimerkki on tapaus Danilowicz: henkilö, joka asuu nykyään Ranskassa, menetti Puolassa hankitut eläkeoikeutensa. Kyseinen tapaus oli aikoinaan komission puheenjohtajan Jacques Delorsin käsiteltävänä. Samanaikaisesti voidaan huomata, että entisiä johtajia, mielivaltaisten oikeudenkäyntien alullepanijoita, jotka määräsivät jopa summaarisia tuomioita, ei ole ainoastaan jätetty tuomitsematta vaan että he vaikuttavat edelleen tärkeillä paikoilla politiikassa ja talouselämässä. Komissio on useaan otteeseen vakuuttanut, että se tulee kiinnittämään erityistä huomiota ihmisoikeuksien kunnioittamiseen Itä-Euroopan maiden jäsenyyttä käsiteltäessä. 1. Mihin toimiin komissio aikoo ryhtyä Puolan nykyisen hallituksen suhteen, jotta se lopettaisi syrjinnän ja vainoamisen? 2. Aikooko komissio ennen Keski- ja Itä-Euroopan maiden liittymistä taata, että kansaa kohtaan tehtyihin rikoksiin syyllistyneet kommunistit eivät tule ainoastaan tuomituiksi, vaan että heiltä poistetaan myös kaikki taloudellinen ja poliittinen vaikutusvalta näissä maissa? Günter Verheugenin komission puolesta antama vastaus (17. lokakuuta 2000) Komissio vahvistaa kiinnittävänsä erityistä huomiota ihmisoikeuksien kunnioittamiseen, varsinkin Keski- ja Itä-Euroopan maiden liittymisprosessin yhteydessä. Näitä asioita käsitellään ehdokasmaita koskevissa säännöllisissä komission raporteissa, ja komissio pyrkii arvioimaan kaikista lähteistä peräisin olevat tiedot, erityisesti aiheeseen erikoistuneiden kansallisten ja kansainvälisten järjestöjen antamat tiedot. Tässä yhteydessä komissio toteaa, että Puolan hallitus on viimeisten kymmenen vuoden aikana ja siitä lähtien kun Puolaan luotiin demokraattiset rakenteet paitsi kohentanut talouttaan ja pyrkinyt sopeutumaan yhteisön säännöstöön tulevaa liittymistä ajatellen myös kiinnittänyt erityistä huomiota edellisen sosialistihallinnon, eli Puolan kansantasavallan, toimiin. Tämä on ilmennyt tiettyjen tuomioiden tarkistamisena sekä syytteiden nostamisena aiempien sortotoimenpiteiden tekijöitä vastaan. Komissio huomauttaa myös, että Puolan hallitus nykyisin tutkii tarkkaan Lustracja-lainsäädäntönsä nojalla erityisesti hallinnon virkoihin pyrkivien taustat selvittääkseen, onko hakija ollut yhteistyössä turvallisuuspalvelun kanssa. Yksittäiset tapaukset on ensisijaisesti käsiteltävä kansallisissa tuomioistuimissa, eikä komissiolla ole niissä tuomiovaltaa, joten komission mahdollisuudet puuttua asioihin ovat rajoitetut. Komission tehtävänä on tässä tilanteessa valvoa, että tämän prosessin moitteettoman toiminnan varmistavat kansalliset säännökset tulevat voimaan. Tällä tavoin luodaan pohja yhteisön asettamien, erityisesti Amsterdamin sopimuksen 6 artiklan 1 kohdassa ja 49 artiklassa ilmaistujen jäsenyysvaatimusten täyttämiselle ennen liittymistä. Edellä esitetystä seuraa, että komission käytettävissä olevat keinot ovat lähinnä tukena rakenteiden luomisessa. Komissio antaa Puolan viranomaisille muun muassa jäsenvaltioiden kansallisten asiantuntijoiden tarjoamaa teknistä apua sekä huomattavaa logistiikkatukea.